b'\n_START_ARTICLE_\nBiserica Sf\xc3\xa2ntul Mare Mucenic Gheorghe din Chi\xc8\x99in\xc4\x83u\n_START_SECTION_\nIstorie\n_START_PARAGRAPH_\nBiserica este realizat\xc4\x83 sub influen\xc8\x9ba schimb\xc4\x83rilor stilistice de la cump\xc4\x83na secolelor XVIII-XIX, fapt care a contribuit, pe de o parte, la men\xc8\x9binerea unor particularit\xc4\x83\xc8\x9bi ale bisericilor autohtone, iar pe de alt\xc4\x83 parte \xe2\x80\x93 la modificarea aspectului lor obi\xc8\x99nuit, adus de stilurile europene \xe2\x80\x93 neoclasicismul \xc8\x99i barocul._NEWLINE_Construc\xc8\x9bia a fost ini\xc8\x9biat\xc4\x83 de comunitatea bulg\xc4\x83reasc\xc4\x83. La 2 mai s-a aprobat construc\xc8\x9bia bisericii cu hramul Sf\xc3\xa2ntul Gheorghe. T\xc3\xa2rnosirea bisericii are loc la 3 noiembrie 1819.\n_START_SECTION_\nDescriere\n_START_PARAGRAPH_\nBiserica este o cl\xc4\x83dire alungit\xc4\x83, cu absida altarului circular\xc4\x83, racordat\xc4\x83 plastic pere\xc8\x9bilor laterali, cu o turl\xc4\x83 ridicat\xc4\x83 deasupra naosului \xc8\x99i cu camera clopotelor \xc3\xaen\xc4\x83l\xc8\x9bat\xc4\x83 deasupra pridvorului._NEWLINE_Spa\xc8\x9biul central reprezint\xc4\x83 o sal\xc4\x83 cu dou\xc4\x83 perechi de l\xc4\x83rgiri ovale, \xc3\xaenscrise \xc3\xaen grosimea pere\xc8\x9bilor laterali sub forma absidelor laterale la tipul mixt de biseric\xc4\x83, sau pseudotrilob al bisericilor autohtone. Originalitatea acestei solu\xc8\x9bii const\xc4\x83 \xc3\xaen tratarea unitar\xc4\x83 a spa\xc8\x9biului interior, renun\xc8\x9b\xc3\xa2ndu-se la obi\xc8\x99nuita divizare \xc3\xaen naos, pronaos, sala central\xc4\x83 asum\xc3\xa2nd ambele func\xc8\x9bii. Prezen\xc8\x9ba compartimentelor rituale este totu\xc8\x99i distinct\xc4\x83, realizat\xc4\x83 prin boltirea lor tradi\xc8\x9bional\xc4\x83: partea central\xc4\x83, ce reprezint\xc4\x83 naosul, este supra\xc3\xaen\xc4\x83l\xc8\x9bat\xc4\x83 de o turl\xc4\x83 circular\xc4\x83, iar partea vestic\xc4\x83 \xe2\x80\x93 pronaosul \xe2\x80\x93 este boltit cilindric cu semicalote laterale. La baza turlei naosului se afl\xc4\x83 o imita\xc8\x9bie a bol\xc8\x9bii moldovene\xc8\x99ti. Suprafa\xc8\x9ba interioar\xc4\x83 a pere\xc8\x9bilor este \xc3\xaenviorat\xc4\x83 de corni\xc8\x99e proeminente \xc8\x99i pila\xc8\x99tri, amintind panourile din bisericile occidentale._NEWLINE_Deasupra pridvorului, este amenajat cafasul, sus\xc8\x9binut de doi piloni masivi. \xc3\x8en pere\xc8\x9bii gro\xc8\x99i, \xc3\xaen partea de vest, \xc3\xaen apropierea intr\xc4\x83rii, sunt mici orificii, probabil, pentru supravegherea situa\xc8\x9bii din exterior. Ele \xc3\xaempreun\xc4\x83 cu \xc3\xaenc\xc4\x83perile t\xc4\x83inuite sunt m\xc4\x83rturii elocvente ale posibilei utiliz\xc4\x83ri a bisericii ca loc de refugiu \xc3\xaen caz de primejdie._NEWLINE_Spre deosebire de solu\xc8\x9bia cu forme plastice din interior, exteriorul are un aspect sobru, creat laconic prin folosirea detaliilor stilului clasicist \xe2\x80\x93 corni\xc8\x99e cu denticule, frontoane triunghiulare, fle\xc8\x99\xc4\x83, rotunjiri la col\xc8\x9burile cl\xc4\x83dirii.'